Vurdering af de foranstaltninger som FRANKRIG har truffet til opfølgning på Rådets henstilling af 10. marts 2015 med henblik på at bringe situationen med et uforholdsmæssigt stort underskud til ophør

1.Indledning

Den 10. marts 2015 rettede Rådet en henstilling til Frankrig efter traktatens artikel 126, stk. 7, om at bringe en ende på situationen med et uforholdsmæssigt stort underskud inden 2017. Frankrig fik henstilling om at nå et samlet underskud på 4,0 % af BNP i 2015, 3,4 % af BNP i 2016 og 2,8 % af BNP i 2017. Ifølge den makroøkonomiske prognose, der ligger til grund for rådshenstillingen, svarer dette til en forbedring af den strukturelle saldo med 0,5 % af BNP i 2015, 0,8 % i 2016 og 0,9 % i 2017 og indebærer supplerende foranstaltninger svarende til 0,2 % af BNP i 2015, 1,2 % i 2016 og 1,3 % i 2017.

I medfør af artikel 3, stk. 4a, i Rådets forordning (EF) nr. 1467/97 fastsatte Rådet den 10. juni 2015 som Frankrigs frist til at aflægge udførlig rapport om de foranstaltninger, der er truffet, hvori der redegøres for i) de yderligere strukturelle diskretionære foranstaltninger (svarende til 0,2 % af BNP), der er truffet for at opnå den anbefalede forbedring af den strukturelle saldo i 2015 og ii) de opridsede centrale budgetforanstaltninger til at nå målene i 2016 og 2017. Loven om flerårig planlægning af de offentlige finanser ("loi de programmation des finances publiques") bør ajourføres, så den afspejler den nye tilpasningssti. Frankrig fik ligeledes påbudt at fremlægge en forhåndsevaluering af de centrale foranstaltniger, der danner grundlaget for tilpasningen i 2016 og 2017, inden fristen.

På den fastsatte dato indgav de franske myndigheder en rapport til Kommissionen, der redegør for de foranstaltninger, der er truffet til at følge op på Rådets henstilling, og skitserer den planlagte konsolideringsstrategi for at opfylde de mål, der blev fastsat af Rådet.

Kommissionen har gennemgået Frankrigs budgetstrategi på basis af oplysningerne i rapporten om de trufne foranstaltninger for at undersøge, om Frankrig har efterkommet Rådets henstilling af 10. marts 2015.

2.Foranstaltninger i rapporten og opdaterede budgetfremskrivninger

I rapporten af 10. juni 2015 om de foranstaltninger, der er truffet, bekræftes den budgetstrategi, som var beskrevet i Frankrigs stabilitetsprogram af 30. april 2015, og som sigter mod at korrigere det uforholdsmæssigt store underskud inden 2017 i overensstemmelse med Rådets frist. Rapporten indeholder ingen nye foranstaltninger, men giver flere oplysninger om arten og gennemførelsen af de supplerende foranstaltninger, der blev bebudet i stabilitetsprogrammet som reaktion på Rådets henstilling af 10. marts 2015, og der tegner sig for 4 mia. EUR i 2015 og 5 mia. EUR i 2016.

Hvad angår 2015 bekræfter rapporten gennemførelsen af den pakke foranstaltninger beløbende sig til 4 mia. EUR (0,2 % af BNP), der var bebudet i stabilitetsprogrammet, og der allerede var medregnet i Kommissionens prognose fra foråret 2015. Pakken består af yderligere nedskæringer i statens udgifter (1,2 mia. EUR), lavere rentebetalinger (1,2 mia. EUR) og sociale overførsler (1 mia. EUR) samt yderligere foranstaltninger på indtægtssiden (0,6 mia. EUR). Som det også blev fremhævet i Kommissionens vurdering af stabilitetsprogrammet , er nogle af foranstaltningerne beløbende sig til 1,2 mia. EUR blevet truffet med henblik på at konvertere det lavere end ventede udgiftsniveau i 2014 til faste besparelser. Foranstaltningerne indebærer en nedskæring i myndighedernes planlagte udgifter, men de ændrer dog ikke tempoet for væksten i de offentlige udgifter og har derfor ingen indvirkning på den finanspolitiske indsats.

Hvad angår 2016 giver rapporten yderligere oplysninger om de foranstaltninger, der ligger til grund for udgiftsbesparelserne på 5 mia. EUR (0,2 % af BNP), som der ikke var redegjort tilstrækkeligt for i stabilitetsprogrammet, og som derfor ikke blev medregnet i Kommissionens forårsprognose 2015. De lavere udgifter skal komme af besparelser i staten (1,6 mia. EUR), socialsikringsordningen (2,2 mia. EUR) og lokalforvaltningerne (1,2 mia. EUR). Indtil videre er det kun de yderligere planlagte besparelser i staten (1,6 mia. EUR), som er dokumenteret ved skrivelser fra premierministeren til alle de øvrige ministre sendt den 24. april 2015, der synes at være tilstrækkeligt specificerede til, at de kan tages med i Kommissionens vurdering. De øvrige planlagte besparelser kan først indgå i Kommissionens prognose, når der er gjort tilstrækkeligt rede for de foranstaltninger, der ligger til grund for budgetstrategien.

Hvad angår 2017 indeholder rapporten hverken yderligere foranstaltninger eller nærmere detaljer om de foranstaltninger, der ligger til grund for den planlagte tilpasning.

Ifølge Kommissionens forårsprognose 2015, som også omfatter 2016, vil der være et underskud på 3,8 % af BNP på den offentlige saldo i 2015, hvilket er under målet for den samlede saldo på 4,0 % af BNP i Rådets henstilling. I 2016 ventes underskuddet under forudsætning af uændret politik at nå 3,5 % af BNP, hvilket er over målet på 3,4 % af BNP.

I lyset af oplysningerne i rapporten om de trufne foranstaltninger ventes det samlede underskud i Kommissionen opdaterede forårsprognose at forblive uændret med 3,8 % af BNP i 2015 og at falde til 3,4 % af BNP i 2016. Med hensyn til 2015 bekræftes det i rapporten, at pakken med foranstaltninger vil have en indvirkning på 4 mia. EUR på de offentlige finanser som anslået i forårsprognosen. For 2016 synes kun de planlagte supplerende konsolideringsforanstaltninger vedrørende statens udgifter, der beløber sig til 1,6 mia. EUR (0,1 % af BNP), at være tilstrækkeligt specificerede til at blive medtaget i Kommissionens prognose. Fremskrivningen af det samlede offentlige underskud i 2016 nedjusteres derfor fra de 3,5 % af BNP i den oprindelige forårsprognose til 3,4 %.

Risiciene for budgetudsigterne for 2015 og 2016, som de fremgår af Kommissionens opdaterede forårsprognose, lader til at være afbalancerede. I første kvartal af 2015 stiger BNP mere end ventet (0,6 % i forhold til 0,4 % i Kommissionens forårsprognose), hvilket tyder på, at det økonomiske opsving breder sig hurtigere end ventet. Derudover vil en større elasticitet i skatteindtægterne end ventet kunne få positiv indvirkning på det samlede underskud i 2015 og 2016. På den anden side risikerer den skuffende udvikling på arbejdsmarkedet at få negativ indvirkning på de offentlige finanser. De seneste afkaststigninger på statsobligationerne kan også føre til højere rentebetalinger og dermed lægge et yderligere pres på udgiftsnedskæringerne.

3.Vurdering af de trufne foranstaltninger

På grundlag af oplysningerne i rapporten anslås det offentlige underskud i Kommissionens opdaterede forårsprognose at udgøre 3,8 % af BNP i 2015, hvilket er under Rådets mål for året, og 3,4 % af BNP i 2016, hvilket er på linje med Rådets mål. Tilpasningen af den strukturelle saldo lader dog til at være mindre end henstillet af Rådet i begge år.